

**INNSPILL TIL REGJERINGSPLATTFORM**

I gjennomgangen av partienes valgprogrammer i forkant av valget, fikk de kommende regjeringspartiene, sammen med sine potensielle støttespillere flest poeng i SAFO sin sjekkrunde knyttet til våre viktigste saker <https://www.safo.no/arbeidet-vaart/politikkomrader/valg-2021/> . SAFO har derfor store forventninger til Regjeringens politikk for funksjonshemmede i de kommende 4 årene. Nedenfor følger SAFO sine innspill på viktige områder for funksjonshemmede.

**CRPD inn i Menneskerettsloven**

FNs funksjonshemmedekonvensjon CRPD, er ennå ikke inkludert i menneskerettsloven. Kommende regjeringspartier har i sitt program å «Innlemme FN-konvensjonen om rettigheter til mennesker med nedsatt funksjonsevne (CRPD) i den norske menneskerettighetsloven», og partiene stemte for dette i Stortinget den 9. mars i år. Vi håper at dette vil bli en høyt prioritert oppgave i kommende regjeringsperiode.

**Forslag til punkt i kommende Regjeringserklæring:**

* **Innlemme FN-konvensjonen om rettigheter til mennesker med nedsatt funksjonsevne (CRPD) i den norske menneskerettighetsloven.**

**UNIVERSELL UTFORMING med tidsfrister**

Universell utforming er en helt grunnleggende forutsetning for likestilling og et selvstendig liv for funksjonshemmede. Organisasjonene har i over to tiår kjempet for klare tidsfrister for når samfunnet skal være universelt utformet. De ti siste årene har vi pekt på at universell utforming av nærskolene er et prioritert område.

**Forslag til punkt i kommende Regjeringserklæring:**

* **Regjeringen har som målsetning at Norge skal være universelt utformet innen 2035**
* **Regjeringen vil gjennomføre «Veikart universelt utformete nærskoler» innen 2030**

**EN INKLUDERENDE SKOLE i pakt med CRPD**

Norsk praksis med å segregere en rekke elever med funksjonsnedsettelse i skolen, står i sterk kontrast til artikkel 24 i CRPD om en inkluderende skole. Elever med funksjonsnedsettelse plasseres i egne grupper, egne rom, egne bygg eller forsterkede skoler på alle nivå. Størst ekskludering fra det ordinære faglige og sosiale fellesskap, opplever funksjonshemmede elever i videregående skole der syv av ti elever i stor grad segregeres. Inkludering i arbeidslivet forutsetter at funksjonshemmede inkluderes i skolen. Når fremtidens arbeidsgivere ikke har opplevd mangfold i oppveksten, hvordan kan de da tenke mangfold i arbeidslivet?

**Forslag til punkt i kommende Regjeringserklæring:**

* **Regjeringen har som målsetning at norsk skole skal sikre et inkluderende utdanningssystem på alle nivåer, i pakt med CRPD artikkel 24.**

**LEVE OG BO SELVSTENDIG i pakt med CRPD**

Artikkel 19 i CRPD slår fast at «mennesker med nedsatt funksjonsevne har anledning til å velge bosted, og hvor og med hvem de skal bo, på lik linje med andre, og ikke bo i en bestemt boform».

Praksis viser at mange kommuner velger å samlokalisere stadig flere funksjonshemmede i små leiligheter som plasseres nær kommunenes omsorgssenter og den kommunale hjemmetjenesten. Ansatte i disse «boligene» har «vaktlister» og «vokter over» beboerne på linje med tidligere tiders institusjoner. Selvbestemmelse er i mange sammenhenger et fremmedord, og nedstengningen av slike «samlokaliserte boliger» ved starten av pandemien, hvor ansatte forbød beboere både å ha besøk og gå på besøk, gir flashback til tidligere tiders institusjoner for funksjonshemmede.

For å sikre funksjonshemmede muligheten til å leve og bo selvstendig og likestilt, må blant annet dagens BPA-ordning realiseres med større selvbestemmelse og fleksibilitet. Funksjonshemmede selv må få bestemme når, hvor, hvordan og fra hvem man vil ha assistanse i egen BPA-ordning.

**Forslag til punkt i kommende Regjeringserklæring:**

* **Regjeringen vil sikre at BPA-ordningen og finansieringen av denne bidrar til selvbestemmelse og fleksibilitet, slik at funksjonshemmede som har behov for assistanse får anledning til å leve et selvbestemt og likestilt liv.**
* **Regjeringen har som målsetning at «mennesker med nedsatt funksjonsevne har anledning til å velge bosted, og hvor og med hvem de skal bo, på lik linje med andre, og ikke bo i en bestemt boform»**